text: G.L. Lahde
  
  publiceret: 2020-05-07 13:48:24+02:00
  G.L. Lahde, Gerhard Ludvig Lahde, 1765-1833, tysk-dansk kobberstikker, født i Bremen. Efter uddannelse på Kunstakademiet i København blev G.L. Lahde hofkobberstikker 1799.
  Lahdes store produktion omfatter portrætter, folkelivsskildringer, byprospekter og scener fra historiske begivenheder, især Københavns bombardement i 1807. Han udgav bl.a. serierne En falden piges historie (1811) efter C.W. Eckersbergs forlæg og Klædedragter i København (1820 og 1830) efter forlæg af Johannes Senn.